钦定古今图书集成/明伦汇编/官常典/第446卷 > 周亚夫
## 钦定古今图书集成/明伦汇编/官常典/第446卷 > 周亚夫

按《汉书周勃传》：“勃就国，孝文十一年薨，谥曰武侯。子
胜之嗣，尚公主，不相中，坐杀人死，国绝一年，弟亚夫
复为侯。亚夫为河内守时，许负相之，君后三岁而侯，
侯八岁为将相，持国秉责重矣，于人臣无二。后九年
而饿死，亚夫笑曰：‘臣之兄以代父侯矣。有如卒，子当
代我，何说侯乎？然既已贵，如负言，又何说饿死指视
我’！”负指其口曰：“从理入口，此饿死法也。”居三岁，兄绛
侯胜之有罪，文帝择勃子贤者，皆推亚夫，迺封为条
侯。文帝后六年，匈奴大入边，以宗正刘礼为将军，军
霸上；祝兹侯徐厉为将军，军棘门；以河内守亚夫为
将军，军细柳以备胡。上自劳军，至霸上及棘门，军直
驰入，将以下骑出入送迎。已而之细柳军，军士吏被
甲，锐兵刃彀弓弩持满。天子先驱至，不得入。先驱曰：
“天子且至军门。”都尉曰：“军中闻将军之令，不闻天子
之诏。”有顷，上至，又不得入。于是上使使持节诏将军
曰：“吾欲劳军。”亚夫乃传言开壁门。壁门士请车骑曰：
“将军约，军中不得驱驰。”于是天子迺按辔徐行，至中
营。将军、亚夫揖曰：“介胄之士不拜，请以军礼见。”天子
为动，改容，式车，使人称谢皇帝敬劳将军。成礼而去。
既出军门，群臣皆惊。文帝曰：“嗟乎，此真将军矣。乡者
霸上棘门，如儿戏耳。其将固可袭而掳也。至于亚夫，
可得而犯邪？”称善者久之。月馀，三军皆罢，迺拜亚夫
为中尉。文帝且崩时，戒太子曰：“即有缓急，周亚夫真
可任将兵。”文帝崩，亚夫为车骑将军。孝景帝三年，吴
楚反，亚夫以中尉为太尉，东击吴楚，因自请上曰：“楚
兵剽轻，难与争锋，愿以梁委之，绝其食道，乃可制也。”
上许之。亚夫既发，至霸上，赵涉遮说亚夫曰：“将军东
诛吴楚，胜则宗庙安，不胜则天下危，能用臣之言乎？”
亚夫下车，礼而问之，涉曰：“吴王素富，怀辑死士久矣。
此知将军且行，必置间人于殽、黾、阸ǚ之间。且兵事
上神密，将军何不从此右去，走蓝田，出武关，抵雒阳，
间不过差一二日，直入武库，击鸣鼓，诸侯闻之，以为
将军从天而下也。”太尉如其计，至雒阳，使吏搜殽、黾
间，果得吴伏兵，迺请涉为护军。亚夫至，会兵荥阳。吴
方攻梁，梁急请救。亚夫引兵东北走昌邑，深壁而守。
梁王使使请亚夫，亚夫守便宜不往。梁上书言景帝，
景帝诏使救梁，亚夫不奉诏，坚壁不出，而使轻骑兵
弓高侯等绝吴楚丘后食道。吴、楚兵乏粮，饥欲退，数
挑战，终不出。夜，军中惊，内相攻击，扰乱至于帐下。亚
夫坚卧不起，顷之复定。吴奔壁东南，陬亚夫使备西
北。已而其精兵果奔西北，不得入。吴、楚既饿，迺引而
去。亚夫出精兵追击，大破吴王濞。吴王濞弃其军，与
壮士数千人亡走，保于江南丹徒。汉兵因乘胜，遂尽
掳之，降其县，购吴王千金。月馀，越人斩吴王头以告，
凡相守攻三月，而吴、楚破平。于是诸将迺以太尉计
谋为是，由此梁孝王与亚夫有隙，归复置太尉官。五
岁，迁为丞相，景帝甚重之。上废栗太子，亚夫固争之
不得，上由此疏之。而梁孝王每朝，常与太后言亚夫
之短。窦太后曰：“皇后兄王信可侯也。”上让曰：“始南皮
及章武，先帝不侯，及臣即位，迺侯之，信未得封也。”窦
太后曰：“人生各以时行耳。窦长君在时，竟不得侯，死
后迺其子彭祖顾得侯，吾甚恨之。帝趣侯信也。”上曰：
“请得与丞相计之。”亚夫曰：“高帝约，非刘氏不得王，非
有功不得侯，不如约天下共击之。今信虽皇后兄，无
功侯之，非约也。”上默然而沮。其后匈奴王徐卢等五
人降汉，上欲侯之以劝后。亚夫曰：“彼背其主降陛下，
陛下侯之，即何以责人臣之不守节者乎？”上曰：“丞相
议不可用。”乃悉封徐、卢等为列侯。亚夫因谢病免相。
顷之，上居禁中，召亚夫赐食，独置大胾，无切肉，又不
置箸。亚夫心不平，顾谓尚席取箸。上视而笑曰：“此非
不足君所乎？”亚夫免冠谢上。上曰：“起。”亚夫因趋出，上
目送之曰：“此鞅鞅，非少主臣也。”居无何，亚夫子为父
买工官尚方甲楯五百被可以葬者，取庸苦之，不与
钱。庸知其盗买县官器，怨而上变告子，事连污亚夫。
书既闻，上下吏。吏簿责亚夫，亚夫不对。上骂之曰：“吾
不用也。”召诣廷尉。廷尉责问曰：“君侯欲反何？”亚夫曰：
“臣所买器，乃葬器也，何谓反乎？”吏曰：“君纵不欲反地
上，即欲反地下耳。”吏侵之益急。初，吏捕亚夫，亚夫欲自杀，其夫人止之，以故不得死，遂入廷尉。因不食五
日，欧血而死，国绝。